Source: https://bikekia.sk/vop/
Timestamp: 2019-03-25 08:05:10+00:00

Document:
Všeobecné obchodné podmienky - BikeKIA - bikesharing Žilina
pre užívanie zdieľaných bicyklov mesta Žilina v rámci služby BikeKIA
Poskytovateľom Služby BikeKIA je ARRIVA Slovakia a.s., obchodná spoločnosť založená podľa práva Slovenskej republiky, IČO: 35811439, DIČ: 2020283386, IČ DPH: SK2020283386, so sídlom: Štúrova 72, 949 44 Nitra, Slovenská republika, zapísaná v Obchodnom registri Okresného súdu Nitra, oddiel: Sa, vložka číslo: 10493/N, telefónne číslo zákazníckej podpory: +421 905 073 073 (aktuálny čas dostupnosti zákazníckej podpory je uvedený na Webovom sídle), emailová adresa: info@bikekia.sk (ďalej len „Poskytovateľ“). Poskytovateľ s cieľom poskytovania Služby BikeKIA zabezpečuje správu systému Služby BikeKIA (t. z. zabezpečuje funkčnosť softvéru), prevádzkuje a má právo dočasne užívať Bicykle a Stanovištia zapojené do služby BikeKIA (t. z. zabezpečuje funkčnosť hardvéru) a má právo prenechať Bicykle zapojené do Služby BikeKIA do dočasného užívania tretej osobe.
Hlavným sponzorom Služby BikeKIA je Nadácia Kia Motors Slovakia, nadácia založená podľa práva Slovenskej republiky, IČO: 42349826, DIČ: 2024083215, IČ DPH: SK2024083215, so sídlom: Sv. Jána Nepomuckého 1282/1, 013 01 Teplička nad Váhom, Slovenská republika, registrovaná v registri nadácií vedeným Ministerstvom vnútra Slovenskej republiky pod registračným číslom: 203/Na-2002/1070. Vlastníkom Bicyklov a technického vybavenia Staníc zapojených do Služby BikeKIA je mesto Žilina.
Tieto Všeobecné zmluvné podmienky pre užívanie zdieľaných bicyklov mesta Žilina v rámci služby BikeKIA (ďalej len „Všeobecné podmienky“) upravujú podmienky užívania Bicyklov podľa bodu 1.1.2 Všeobecných podmienok, teda zdieľaných bicyklov vo vlastníctve mesta Žilina, ktoré sú zapojené do Služby BikeKIA prevádzkovanej Poskytovateľom iba pre územie mesta Žilina.
1. VÝZNAM POJMOV
Na účely týchto Všeobecných podmienok majú nižšie uvedené pojmy nasledovný význam:
„Aplikácia“ je každá mobilná aplikácia urečená Poskytovateľom na poskytovanie Služby BikeKIA;
„Bicykel“ je bicykel, vrátane všetkých jeho súčastí a príslušenstva, ktorý je vo vlastníctve mesta Žilina, je prevádzkovaný Poskytovateľom, je špeciálne upravený pre automatizované poskytovanie Služby BikeKIA, a bol za účelom poskytovania Služby BikeKIA umiestnený na území mesta Žilina. Bicykle sú vybavené GPS lokátorom pre sledovanie v reálnom čase presnej polohy každého Bicykla. Bicykle sú pre ich ľahšiu identifikáciu vyhotovené v jednotnom brandingu so symbolom BikeKIA;
„Čiastková zmluva“ je (zmiešaná) zmluva a má význam v článku 4.4 Všeobecných podmienok.
„Doba výpožičky“ je jedna (1) hodina plynúca vždy od uzatvorenia príslušnej Čiastkovej zmluvy (t. z. Užívateľ je povinný najneskôr do uplynutia jednej hodiny od uzatvorenia príslušnej Čiastkovej zmluvy, teda od vypožičania príslušného Bicykla, takýto Bicykel vrátiť);
„Doba nájmu“ je doba, ktorá pre prípad splnenia odkladacej podmienky uvedenej v bode 4.4.2. Všeobecných podmienok (t. z. iba pre prípad, že Užívateľ podľa príslušnej Čiastkovej zmluvy poruší svoju povinnosť vrátiť príslušný Bicykel do konca Doby výpožičky), začína plynúť uplynutím Doby výpožičky podľa príslušnej Čiastkovej zmluvy (t. z. začína plynúť druhou hodinou) a skončí vrátením Bicykla alebo okamihom, keď Poskytovateľ vyzve Užívateľa na vrátenie príslušného Bicykla (napríklad aj odoslaním takejto výzvy vo forme sms resp. mms alebo emailu zo strany Poskytovateľa príslušnému Užívateľovi);
„Nextbike systém“ je medzinárodne pôsobiaci automatizovaný systém dočasného krátkodobého zdieľania bicyklov – nextbike systém, patriaci nextbike GmbH – spoločnosti založenej podľa práva Nemeckej spolkovej republiky so sídlom: Erich-Zeigner-Allee 69-73, 042 29 Leipzig, Nemecká spolková republika, ktorá je zapísaná v obchodnom registri Okresného súdu Leipzig pod č. HRB 21178;
„Občiansky zákonník“ je zákon č. 40/1964 Zb. Občiansky zákonník v znení neskorších predpisov, vrátane právnych predpisov, ktorými bude zmenený alebo nahradený;
„Obmedzenie Služby BikeKIA“ má význam uvedený v článku 14 Všeobecných podmienok;
„Rámcová zmluva“ je zmluva uzatvorená medzi Poskytovateľom a Záujemcom o registráciu podľa Všeobecných podmienok, ktorou sa Poskytovateľ a Záujemca o registráciu dohodli, (i) že Záujemca o registráciu sa zaregistroval do Služby BikeKIA, (ii) že Záujemca o registráciu sa zaregistroval do Nextbike systému, (iii) že Záujemca o registráciu sa stáva Užívateľom podľa Všeobecných podmienok, a (iv) že obsahom Rámcovej zmluvy sú Všeobecné podmienky v rozsahu, v akom je daná ich pôsobnosť vymedzená v článku 2 Všeobecných podmienok. Rámcová zmluva je uzatvorená v okamihu, keď Záujemcovi o registráciu bude Poskytovateľom doručené osobné identifikačné číslo (PIN) na mobilné telefónne číslo, ktoré Záujemca o registráciu zadal do príslušného formulára umiestneného na Webovom sídle alebo v Aplikácii (osobné identifikačné číslo slúži na identifikáciu Užívateľa v Službe BikeKIA a v Nextbike systéme);
„Servisná pokuta“ je odplata – nájomné, vo výške podľa aktuálneho Sadzobníka, ktorý je neoddeliteľnou prílohou č. 1 týchto Všeobecných podmienok, za dočasné užívanie príslušného Bicykla po uplynutí Doby výpožičky, dojednanou pre prípad splnenia odkladacej podmienky uvedenej v bode 4.4.2. Všeobecných podmienok (t. z. iba pre prípad, že Užívateľ podľa príslušnej Čiastkovej zmluvy poruší svoju povinnosť vrátiť príslušný Bicykel do konca Doby výpožičky);
„Služba BikeKIA“ je služba, ktorou Poskytovateľ (i) umožňuje Užívateľovi uzatvoriť s Poskytovateľom Čiastkovú zmluvu, a (ii) ktorou si Poskytovateľ plní voči Užívateľovi záväzky z Čiastkových zmlúv (t. z. touto službou sa za podmienok podľa Všeobecných podmienok umožňuje Užívateľovi dočasné krátkodobé užívanie určitého voľného zdieľaného Bicykla). Služba BikeKIA je prepojená s Nextbike systémom;
„Stanovište“ je miesto na území mesta Žilina s dokmi na umiestnenie Bicyklov určené Poskytovateľom na prevzatie a vrátenie Bicyklov, ktoré je zapojené do Služby BikeKIA, je označené informačným panelom BikeKIA spolu s číslom príslušného Stanovišťa, pričom presná poloha každého Stanovišťa je uvedená na Webovom sídle a v Aplikácii;
„Technický poplatok“ má význam uvedený v bode 11.2 Všeobecných podmienok, pričom jeho aktuálna výška je uvedená v Sadzobníku, ktorý je neoddeliteľnou prílohou č. 1 týchto Všeobecných podmienok (nárok Poskytovateľa na Technický poplatok voči Užívateľovi vzniká iba v prípade, ak Užívateľ svojim konaním, nesúladným so Všeobecnými podmienkami, takýto konkrétny poplatok odsúhlasí spôsobom podľa bodu 11.2 Všeobecných podmienok);
„Užívateľ“ je osoba, ktorá uzatvorila Rámcovú zmluvu s Poskytovateľom (t. z. osoba, ktorá sa zaregistrovala podľa Všeobecných podmienok cez Webové sídlo alebo Aplikáciu) alebo sa inak zaregistrovala v Nextbike systéme (priebežne aktualizovaný zoznam členov/partnerov Nextbike systému umožňujúcich registráciu v Nextbike systéme je dostupný na webovej adrese: https://www.nextbike.de/sk/locations/, zahŕňajúci aj Poskytovateľa, teda aj značku arriva bike dostupnú na webovej adrese: https://arriva.bike/);
„Všeobecné podmienky“ sú tieto Všeobecné zmluvné podmienky pre užívanie zdieľaných bicyklov mesta Žilina v rámci služby BikeKIA, v ich platnom a účinnom znení;
„Webové sídlo“ je webové sídlo Služby BikeKIA dostupné na webovej adrese: www.bikekia.sk;
„Záujemca o registráciu“ je osoba, ktorá prejavila vôľu uzatvoriť Rámcovú zmluvu, a tak sa stať Užívateľom podľa Všeobecných podmienok, a to tým, že zadala registračné údaje (aspoň povinné), odsúhlasila (prijala) tieto Všeobecné podmienky a požiadala o registráciu prostredníctvom formulára umiestneného na Webovom sídle alebo v Aplikácii.
2. PÔSOBNOSŤ VŠEOBECNÝCH PODMIENOK
Tieto Všeobecné podmienky sa vzťahujú iba na Službu BikeKIA, ktorej poskytovanie je výhradne určené iba pre územie mesta Žilina (t. z. tieto Všeobecné podmienky upravujú iba vzťahy súvisiace s užívaním Bicyklov, teda bicyklov, ktoré sú vo vlastníctve mesta Žilina, sú prevádzkované Poskytovateľom, sú špeciálne upravené pre automatizované poskytovanie Služby BikeKIA, a boli za účelom poskytovania Služby BikeKIA umiestnené na území mesta Žilina), pokiaľ v tomto článku nie je uvedené inak.
Tieto Všeobecné podmienky, s výnimkou druhej vety tohto bodu, sa nevzťahujú na zmluvné vzťahy pri dočasnom užívaní zdieľaných bicyklov cez iné služby ako je Služba BikeKIA, ktoré sú prepojené s Nextbike systémom. Užívateľ, ktorý uzatvoril Rámcovú zmluvu podľa týchto Všeobecných podmienok, je oprávnený použiť jeho osobné identifikačné číslo (PIN) alebo Aplikáciu k užívaniu zdieľaného bicykla cez inú službu ako je Služba BikeKIA, iba ak si prečítal a odsúhlasil (prijal) príslušné na takúto službu sa vzťahujúce všeobecné zmluvné resp. obchodné podmienky a oboznámil sa a súhlasil s príslušným na takúto službu sa vzťahujúcim cenníkom resp. sadzobníkom. Poskytovateľ týmto upozorňuje Užívateľa, že takéto iné služby sú spravidla odplatné, a ich príslušná odplata pri využití takýchto iných služieb môže byť príslušnému poskytovateľovi automaticky uhradená prostredníctvom platobnej karty zadanej Užívateľom do Nextbike systému.
3.REGISTRÁCIA, RÁMCOVÁ ZMLUVA A AKTIVÁCIA ÚČTU
Základným predpokladom ku krátkodobému dočasnému užívaniu Bicykla podľa Všeobecných podmienok je zaregistrovanie Užívateľa (teda uzatvorenie Rámcovej zmluvy podľa Všeobecných podmienok alebo zaregistrovanie v Nextbike systéme) a aktivácia účtu Užívateľa (teda prepojenie účtu Užívateľa s ním zadanými údajmi o platobnej karte), ktoré sú bezplatné.
Uzatvoriť Rámcovú zmluvu môže taká fyzická osoba, ktorá v čase uzatvorenia Rámcovej zmluvy (i) dovŕšila vek aspoň 16 (slovom: šestnásť) rokov a (ii) má právnu spôsobilosť na uzatvorenie Rámcovej zmluvy a Čiastkových zmlúv alebo bol Poskytovateľovi doručený súhlas jej zákonného zástupcu alebo opatrovníka na takýto právny úkon v podobe, ktorú bude Poskytovateľ považovať za postačujúcu.
Uzatvoriť Rámcovú zmluvu možno iba elektronicky nasledovným spôsobom:
osoba, ktorá má záujem uzatvoriť Rámcovú zmluvu, môže podať návrh na uzavretie Rámcovej zmluvy iba prostredníctvom Webového sídla (www.bikekia.sk) alebo Aplikácie (aplikácia určená Poskytovateľom na poskytovanie Služby BikeKIA);
prejav vôle osoby, ktorá má záujem uzatvoriť Rámcovú zmluvu (t. z. návrh Záujemcu o registráciu na uzavretie Rámcovej zmluvy adresovaný Poskytovateľovi) sa uskutočňuje tak, že takáto osoba prostredníctvom na to určeného formulára umiestneného na Webovom sídle alebo v Aplikácii zadá registračné údaje (aspoň povinné), odsúhlasí (prijme) tieto Všeobecné podmienky a požiada o registráciu prostredníctvom formulára umiestneného na Webovom sídle alebo v Aplikácii;
po tom, ako Poskytovateľ obdrží návrh Záujemcu o registráciu o uzavretie Rámcovej zmluvy v zmysle bodu 3.3.2. Všeobecných podmienok, Poskytovateľ takýto návrh posúdi (najmä z pohľadu úplnosti a predbežnej kontroly zadaných údajov a potreby zamedzenia zneužitia systému), a ak Poskytovateľ takýto návrh prijme, oznámi jeho prijatie Záujemcovi o registráciu tým, že takejto osobe (Záujemcovi o registráciu) odošle sms resp. mms správu s osobným identifikačným číslom (PIN) na mobilné telefónne číslo, ktoré Záujemca o registráciu zadal do príslušného formulára umiestneného na Webovom sídle alebo v Aplikácii (osobné identifikačné číslo slúži na identifikáciu Užívateľa v Službe BikeKIA a v Nextbike systéme); a
príslušná Rámcová zmluva je uzatvorená v okamihu, keď Záujemcovi o registráciu bude Poskytovateľom doručené osobné identifikačné číslo (PIN) na mobilné telefónne číslo, ktoré Záujemca o registráciu zadal do príslušného formulára umiestneného na Webovom sídle alebo v Aplikácii (osobné identifikačné číslo slúži na identifikáciu Užívateľa v Službe BikeKIA a v Nextbike systéme).
Uzatvorením Rámcovej zmluvy sa Poskytovateľ a Záujemca o registráciu dohodli, (i) že Záujemca o registráciu sa zaregistroval do Služby BikeKIA, (ii) že Záujemca o registráciu sa zaregistroval do Nextbike systému, (iii) že Záujemca o registráciu sa stáva Užívateľom podľa Všeobecných podmienok, a (iv) že obsahom Rámcovej zmluvy sú Všeobecné podmienky (teda vrátane všetkých ich príloh, teda aj vrátane Sadzobníka) v rozsahu, v akom je daná ich pôsobnosť vymedzená v článku 2 Všeobecných podmienok. Uzatvorením Rámcovej zmluvy Užívateľ tiež (i) sa zaväzuje, že v prípade, ak dôjde k zmene údajov, ktoré Užívateľ poskytol Poskytovateľovi, tak pred uzavretím Čiastkovej zmluvy tieto údaje Užívateľ prostredníctvom Webového sídla alebo Aplikácie aktualizuje na aktuálne pravdivé údaje a (ii) súhlasí so zasielaním sms a mms správ a emailových správ Poskytovateľa potrebných na plnenie povinností Poskytovateľa podľa Všeobecných podmienok.
Po uzatvorení Rámcovej zmluvy je iba Užívateľ oprávnený použiť tomuto Užívateľovi oznámené osobné identifikačné číslo (PIN), a to (i) na prihlásenie sa do Webového sídla a do Aplikácie (t. z. na prihlásenie sa do Služby BikeKIA), a (ii) na prihlásenie sa do Nextbike systému (t. z. na prihlásenie sa do iných služieb ako je Služba BikeKIA prepojených s Nextbike systémom, avšak iba po odsúhlasení a prijatí všeobecných zmluvných/obchodných podmienok príslušnej služby a splnení ostatných podmienok stanovených takýmito všeobecnými zmluvnými/obchodnými podmienkami príslušnej služby).
Užívateľovi sa dôrazne odporúča nesprístupňovať jemu pridelené osobné identifikačné číslo (PIN) tretej osobe a neumožniť prístup tretej osobe k jeho prihlásenému účtu v Aplikácii, na Webovom sídle, ani v inej aplikácií, ani na inom webovom sídle inej služby člena/partnera prepojenej na Nextbike systém (vždy sa pri neaktivite odporúča odhlasovať).
Užívateľ je povinný predchádzať neoprávnenému použitiu svojho osobného identifikačného čísla (PIN), neoprávnenému použitiu jeho účtu na Webovom sídle a v Aplikácií, ako aj neoprávnenému použitiu telefónneho čísla a emailu, ktoré zadal Poskytovateľovi.
Osobné identifikačné číslo (PIN) Užívateľa nie je oprávnená od Užívateľa požadovať žiadna osoba konajúca za mesto Žilina, ani žiadna iná tretia osoba.
Konanie osoby prihlásenej cez osobné identifikačné číslo (PIN) Užívateľa prostredníctvom Aplikácie, Webového sídla, alebo prostredníctvom inej aplikácie, alebo webového sídla inej služby člena/partnera prepojenej na Nextbike systém je konaním Užívateľa, pokiaľ v tomto bode nie je uvedené inak. Konaním Užívateľa v zmysle predchádzajúcej vety nie je také konanie tretej osoby v zmysle predchádzajúcej vety, ktoré bolo dosiahnuté trestným činom, na ktorom nemal účasť Užívateľ alebo Poskytovateľ vyhovel súvisiacej reklamácii Užívateľa, v ktorej Užívateľ namieta, že nezavinil zneužitie jeho osobného identifikačného čísla (PIN).
V prípade, ak došlo k zneužitiu osobného identifikačného čísla (PIN) Užívateľa alebo hrozí takéto jeho zneužitie, tak Užívateľ je povinný okamžite túto skutočnosť oznámiť Poskytovateľovi telefonicky na telefónne číslo zákazníckej podpory: +421 905 073 073 (v čase dostupnosti zákazníckej podpory) alebo prostredníctvom kontaktného emailu Poskytovateľa: info@bikekia.sk.
Uzatvárať Čiastkové zmluvy na základe uzavretej Rámcovej zmluvy (teda krátkodobé užívanie príslušného voľného Bicykla) sa Užívateľovi umožní najskôr až po aktivovaní účtu Užívateľa, pričom:
k aktivácií účtu Užívateľa sa vyžaduje, aby Užívateľ zadal údaje o platobnej karte, a to debetnej platobnej karte alebo kreditnej platobnej karte, vydanej spoločnosťou VISA alebo MASTERCARD, elektronicky prostredníctvom zabezpečeného pripojenia platobnej brány Worldpay umiestnenej na Webovom sídle alebo v Aplikácii. Užívateľ vyplnením údajov o platobnej karte v zmysle predchádzajúcej vety vyhlasuje, že (i) má neobmedzené právo používať platobnú kartu ku splneniu prípadných pohľadávok Poskytovateľa podľa týchto Všeobecných podmienok, pre prípad ak by vznikli podľa Všeobecných podmienok, a to vo výške podľa Sadzobníka, ktorý je neoddeliteľnou súčasťou Všeobecných podmienok, a že takéto právo vie na požiadanie preukázať, a (ii) že ním uvedené údaje o platobnej karte sú pravdivé;
Poskytovateľ je po zadaní údajov o platobnej karte v zmysle bodu 3.11.1 Všeobecných podmienok oprávnený overiť si bonitu Užívateľa vyžiadaním si doplňujúcich údajov od Užívateľa; a
v prípade, ak dôjde k úspešnej aktivácií účtu Užívateľa, tak účet Užívateľa na Webovom sídle a v Aplikácii sa po prihlásení Užívateľa prostredníctvom jeho osobného identifikačného čísla (PIN) bude zobrazovať ako aktivovaný (t. z. „aktívny“).
4.ČIASTKOVÉ ZMLUVY
Plnením Čiastkovej zmluvy sa v rámci Služby BikeKIA realizuje prenechanie konkrétneho voľného Bicykla zapojeného do Služby BikeKIA určitému Užívateľovi, pričom táto služba je bezodplatná v prípade, ak Užívateľ riadne plní svoje záväzky z Čiastkovej zmluvy a vráti príslušný Bicykel do konca Doby výpožičky, inak je tato služba odplatná tak, ako je uvedené v tomto článku a v článku 11 Všeobecných podmienok a v Sadzobníku, ktorý je neoddeliteľnou prílohou č. 1 týchto Všeobecných podmienok.
Uzatvoriť Čiastkovú zmluvu môže iba Užívateľ, ktorého účet bol aktivovaný (aktivácia podľa bodu 3.11 Všeobecných podmienok alebo taká iná aktivácia, ak by k zadaniu údajov o platobnej karte a k následnej aktivácii došlo v rámci služby inej ako Služba BikeKIA prepojenej na Nextbike systém).
Uzatvoriť Čiastkovú zmluvu možno iba elektronicky nasledovným spôsobom:
Užívateľ, ktorý má záujem uzatvoriť Čiastkovú zmluvu, po prihlásení cez svoje osobné identifikačné číslo (PIN) do Aplikácie alebo do inej aplikácie prepojenej na Nextbike systém, prostredníctvom rozhrania na prenechanie Bicykla do dočasného užívania (napr. tlačidlo „Prenajať si bicykel“) požiada Poskytovateľa o prenechanie určitého Bicykla do dočasného užívania (t. z. uskutoční návrh na uzavretie príslušnej Čiastkovej zmluvy). V rámci postupu podľa predchádzajúcej vety Užívateľ označí určitý Bicykel, ku ktorému má záujem uzatvoriť Čiastkovú zmluvu tak, že prostredníctvom rozhrania v zmysle predchádzajúcej vety zadá príslušné číslo Bicykla alebo naskenuje QR kód na príslušnom Bicykli, Poskytovateľ následne predbežne posúdi, či možno k príslušnému Bicyklu uzatvoriť príslušnú Čiastkovú zmluvu, alebo nie (napríklad príslušný Bicykel nie je voľný alebo je poškodený), a ak po predbežnom posúdení sa javí, že možno prenechať príslušný Bicykel do dočasného užívania, tak rozhranie vyzve príslušného Užívateľa na potvrdenie záujmu príslušného Užívateľa o prenechanie príslušného Bicykla do dočasného užívania. Návrh na uzatvorenie príslušnej Čiastkovej zmluvy je uskutočnený potvrdením záujmu príslušného Užívateľa o prenechanie príslušného Bicykla do dočasného užívania v zmysle predchádzajúcej vety;
Poskytovateľ bez zbytočného odkladu automatizovane posúdi príslušný návrh Užívateľa na uzatvorenie príslušnej Čiastkovej zmluvy podľa bodu 4.3.1 Všeobecných podmienok, a ak takýto návrh Poskytovateľ prijme, tak Poskytovateľ automatizovane bez zbytočného odkladu (i) príslušnému Užívateľovi oznámi úspešné prenechanie do dočasného užívania napríklad prostredníctvom príslušnej aplikácie uvedenej v bode 4.3.1 Všeobecných podmienok (napr. zobrazením oznámenia „Prenájom bicykla bol úspešný“), a (ii) na diaľku odomkne zámok príslušného Bicykla; a
príslušná Čiastková zmluva je uzatvorená v okamihu, keď príslušnému Užívateľovi bolo v zmysle zarážky (i) bodu 4.3.2 Všeobecných podmienok oznámené úspešné prenechanie do dočasného užívania napríklad prostredníctvom príslušnej aplikácie uvedenej v bode 4.3.1 Všeobecných podmienok (napr. zobrazením oznámenia „Prenájom bicykla bol úspešný“), vždy však najneskôr, keď príslušný Užívateľ začal užívať príslušný Bicykel. Uzatvorenie príslušnej Čiastkovej zmluvy si môže príslušný Užívateľ overiť aj prostredníctvom rozhrania Aplikácie alebo inej aplikácie prepojenej na Nextbike systém (ak to táto umožňuje) po prihlásení cez svoje osobné identifikačné číslo (PIN).
Uzatvorením Čiastkovej zmluvy sa Poskytovateľ a Užívateľ dohodli, že Čiastková zmluva je (zmiešaná) zmluva uzatvorená medzi Poskytovateľom a Užívateľom na základe Všeobecných podmienok, ktorej obsahom sú Všeobecné podmienky, pozostávajúca:
zo zmluvy o výpožičke podľa § 659 a nasl. Občianskeho zákonníka, ktorou Poskytovateľ ako požičiavateľ bezodplatne dočasne krátkodobo prenecháva Užívateľovi ako vypožičiavateľovi do užívania určitý Užívateľom pri jej uzavieraní zvolený Bicykel na Dobu výpožičky a Užívateľ sa zaväzuje voči Poskytovateľovi príslušný Bicykel vrátiť Poskytovateľovi len čo príslušný Bicykel nepotrebuje, najneskôr však do konca Doby výpožičky, a to všetko podľa týchto Všeobecných podmienok, ktoré sú neoddeliteľnou súčasťou takejto zmluvy (t. z. Čiastkovou zmluvou sa konkrétnemu Užívateľovi bezodplatne prenecháva do užívania po Dobu výpožičky určitý voľný Bicykel zapojený na území mesta Žilina do Služby BikeKIA, a to za podmienok podľa týchto Všeobecných podmienok, ktoré je Užívateľ povinný dodržiavať), a
z nájomnej zmluvy podľa § 663 a nasl. Občianskeho zákonníka, dohodnutou medzi Poskytovateľom a Užívateľom s odkladacou podmienkou (§ 36 Občianskeho zákonníka), že Užívateľ poruší svoju povinnosť vrátiť príslušný Bicykel do konca Doby výpožičky, ktorou Poskytovateľ ako prenajímateľ za odplatu (t. z. nájomné) – Servisnú pokutu, prenecháva Užívateľovi ako nájomcovi príslušný Bicykel podľa príslušnej Čiastkovej zmluvy, aby takýto Bicykel Užívateľ dočasne po Dobu nájmu užíval a Užívateľ sa zaväzuje vrátiť príslušný Bicykel podľa Čiastkovej zmluvy bez zbytočného odkladu, najneskôr však do uplynutia Doby nájmu a platiť Poskytovateľovi Servisnú pokutu, a to všetko podľa týchto Všeobecných podmienok, ktoré sú neoddeliteľnou súčasťou takejto zmluvy (t. z. Čiastkovou zmluvou sa pre prípad splnenia odkladacej podmienky, že Užívateľ porušil svoju povinnosť vrátiť príslušný Bicykel do konca Doby výpožičky, odplatne [za Servisnú pokutu] prenecháva do dočasného užívania najdlhšie po Dobu nájmu príslušný Bicykel zapojený do Služby BikeKIA, ktorý už mal byť vrátený, a to za podmienok podľa týchto Všeobecných podmienok, ktoré je Užívateľ povinný dodržiavať).
Uzatvorením Čiastkovej zmluvy Užívateľ potvrdzuje, že (i) svoje údaje, ktoré Užívateľ poskytol Poskytovateľovi sú pravdivé a v čase uzavretia Čiastkovej zmluvy aktuálne, a že (ii) pozná obsah týchto Všeobecných podmienok, vrátane obsahu Sadzobníka, ktorý je neoddeliteľnou súčasťou Všeobecných podmienok, a s takýmto ich obsahom súhlasí.
Užívateľ môže mať v tom istom čase súčasne najviac 4 (slovom: štyri) Bicykle v dočasnom užívaní, teda najviac 4 (slovom: štyri) súčasne trvajúce Čiastkové zmluvy, pokiaľ sa Poskytovateľ a Užívateľ v konkrétnom prípade výslovne písomne nedohodli inak.
Čiastková zmluva trvá najviac do času vrátenia príslušného Bicykla podľa článku 10 Všeobecných podmienok.
5.KONTROLA STAVU BICYKLA
Pred uzatvorením Čiastkovej zmluvy je Užívateľ, ktorý má záujem uzatvoriť takúto Čiastkovú zmluvu, povinný (i) sa náležite oboznámiť s technickým stavom príslušného Bicykla, ktorý má byť predmetom Čiastkovej zmluvy a s jeho správnym užívaním a ovládaním (na Webovom sídle) a (ii) skontrolovať, či je príslušný Bicykel pripravený na jazdu a či je bezpečné na ňom jazdiť. Je potrebné najmä skontrolovať upevnenie skrutiek a bezpečnostných súčastí, stav rámu, riadidiel, sedla, tlak v kolesách, ako aj správne fungovanie svetiel, bŕzd a zámku.
Uzatvorením Čiastkovej zmluvy Užívateľ vyhlasuje, že sa k svojej spokojnosti oboznámil s technickým stavom príslušného Bicykla, s jeho správnym užívaním a ovládaním, a pri postupe podľa bodu 5.1 Všeobecných podmienok nezistil nedostatok. V prípade, ak by pri postupe podľa bodu 5.1 Všeobecných podmienok Užívateľ zistil akýkoľvek nedostatok majúci vplyv na bezpečnosť alebo na funkčnosť zámku, tak nesmie požiadať Poskytovateľa o prenechanie takéhoto Bicykla do užívania (bod 4.3.1 Všeobecných podmienok) a je povinný každý takto objavený nedostatok oznámiť Poskytovateľovi postupom podľa bodu 5.4 Všeobecných podmienok.
Po uzatvorení Čiastkovej zmluvy je Užívateľ povinný pred každou jazdou na Bicykli skontrolovať, či je príslušný Bicykel pripravený na jazdu a či je bezpečné na ňom jazdiť. Je potrebné najmä skontrolovať upevnenie skrutiek a bezpečnostných súčastí, stav rámu, riadidiel, sedla, tlak v kolesách, ako aj správne fungovanie svetiel a bŕzd. Ak Užívateľ objaví technickú poruchu alebo nedostatok, je povinný (i) okamžite prestať užívať príslušný Bicykel, (ii) okamžite vrátiť Bicykel, a (iii) každú takto objavenú technickú poruchu a každý takto objavený nedostatok oznámiť Poskytovateľovi postupom podľa bodu 5.4 Všeobecných podmienok.
Všetky technické poruchy, ako napríklad obmedzenie, nefunkčnosť, poškodenie alebo neprítomnosť bŕzd, zámku, kolesa, ráfika, košíka, zvončeka, svetiel, reťaze, prehadzovačky, rámu, stojana, nízky tlak v pneumatikách, alebo chyby pri radení alebo chyby pri riadení, ako aj všetky nedostatky (napr. znečistenie alebo poškodenie) príslušného Bicykla je Užívateľ povinný okamžite po tom, ako ich Užívateľ objavil, oznámiť Poskytovateľovi, a to (i) elektronicky prostredníctvom na to určeného rozhrania Aplikácie, (ii) emailom na emailovú adresu: info@bikekia.sk s označením príslušného Bicykla jeho číslom a označením všetkých objavených technických vád a všetkých nedostatkov, (iii) telefonicky na telefónne číslo zákazníckej podpory: +421 905 073 073 (v čase dostupnosti zákazníckej podpory) s označením príslušného Bicykla jeho číslom a označením všetkých objavených technických vád a všetkých nedostatkov, (iv) prípadne aj do inej aplikácie prepojenej na Nextbike systém, alebo (v) v podobe uplatnenia reklamácie podľa článku 12 a Reklamačného poriadku, ktorý je uvedený v prílohe č. 2 Všeobecných podmienok a je ich neoddeliteľnou súčasťou (v tomto prípade Užívateľ výslovne uvedie, že uplatňuje resp. podáva „reklamáciu“).
Užívateľ nie je oprávnený vymeniť, upraviť, odstrániť, ani opraviť Bicykel, ani ktorúkoľvek jeho súčasť alebo ktorékoľvek jeho príslušenstvo.
6.VŠEOBECNÉ PODMIENKY UŽÍVANIA BICYKLOV
Užívateľ je oprávnený užívať príslušný Bicykel, ktorý mu bol prenechaný do užívania na základe príslušnej Čiastkovej zmluvy, iba v súlade s nasledovnými podmienkami:
Bicykel nemožno užívať ani prepraviť mimo územia mesta Žilina a nemožno ho počas Doby výpožičky užívať na účel podnikania;
Bicykel nemôže Užívateľ prenechať do užívania (t. z. ani do výpožičky/nájmu/podnájmu) tretej osobe. V prípade, že v rozpore s predchádzajúcou vetou príslušný Bicykel užíva iná osoba ako Užívateľ, Užívateľ v plnom rozsahu zodpovedá za takúto osobu, ako keby príslušný Bicykel užíval sám Užívateľ;
Bicykel môže užívať iba taký cyklista, ktorý:
buď dovŕšil vek 16 (slovom: šestnásť) rokov alebo vek 16 (slovom: šestnásť) rokov síce ešte nedovŕšil, ale je pod dohľadom osoby s plnou spôsobilosťou na právne úkony, ktorá zároveň spĺňa podmienky podľa bodov 6.1.3.2. a 6.1.3.3.;
je psychicky a zdravotne spôsobilý na vedenie Bicykla a jeho aktuálny psychický a zdravotný stav mu umožňuje viesť riadne Bicykel;
v čase vedenia Bicykla nie je pod vplyvom alkoholu alebo omamnej alebo psychotropnej látky ani nemá v organizme prítomný alkohol alebo omamnú alebo psychotropnú látku nad obvyklé prirodzené biologické hodnoty ľudského organizmu (vrátane prípadných liekov, ktoré v sebe takéto látky obsahujú);
Bicykel môže byť užívaný:
iba tak, aby nedošlo k jeho poškodeniu, zničeniu, strate alebo odcudzeniu;
iba obvyklým spôsobom na účel prepravy len jednej osoby a prípadne aj batožiny. Celková hmotnosť osoby a všetkej prepravovanej batožiny nesmie prekročiť spolu 120 (slovom: jednostodvadsať) kg, z toho celková hmotnosť batožiny prepravovanej v košíku príslušného Bicykla nesmie prekročiť 10 (slovom: desať) kg. Prepravovanú batožinu možno umiestniť iba do košíka príslušného Bicykla alebo môže byť pripevnená na osobu, a to všetko iba ak nie je ohrozená bezpečnosť takejto osoby – cyklistu, nie je ohrozená bezpečnosť iných osôb alebo majetku (vrátane Bicykla), a takáto batožina je náležite upevnená a zabezpečená; a
iba v súlade so zákonom č. 8/2009 Z. z. o cestnej premávke a o zmene a doplnení niektorých zákonov v znení neskorších predpisov, vrátane právnych predpisov, ktorými bude nahradený, a v súlade s ostatným právnymi predpismi platnými a účinným v Slovenskej republike;
Bicykel nemôže byť na základe tej istej Čiastkovej zmluvy užívaný po tom, ako došlo k zániku príslušnej Čiastkovej zmluvy, ani potom ako bolo Užívateľovi potvrdené vrátenie príslušného Bicykla (napr. emailom, sms resp. mms správou alebo zaevidovaním vrátenia príslušného Bicykla k účtu Užívateľa, ktoré je prístupné po prihlásení Užívateľa cez Webové sídlo alebo Aplikáciu, a to podľa toho čo nastalo skôr). Tento bod nebráni Užívateľovi uzatvoriť ďalšiu Čiastkovú zmluvu, ktorej predmetom bude ten istý Bicykel ako bol v predchádzajúcej Čiastkovej zmluve;
Cyklista užívajúci Bicykel je povinný jazdu prispôsobiť najmä svojim schopnostiam, vlastnostiam Bicykla a batožiny, poveternostným podmienkam, stavu a povahe vozovky a iným okolnostiam, ktoré možno predvídať. Poskytovateľ upozorňuje, že vplyv poveternostných podmienok na Bicykel je počas silného vetra, napr. v búrke, výraznejší ako na bežnom bicykli z dôvodu širšej plochy reklamných panelov umiestnených na Bicykli. Poskytovateľ neodporúča užívanie Bicyklov počas nepriaznivého počasia na území mesta Žilina, najmä počas atmosférických zrážok, v prípade nepriaznivej poveternostnej situácie, poľadovice, snehovej pokrývky, alebo počas zníženej viditeľnosti, užívanie Bicykla v takýchto podmienkach je tak len na vlastné riziko; a
Cyklista užívajúci Bicykel nesmie jazdiť bez držania riadidiel, držať sa iného vozidla, viesť počas jazdy druhý bicykel, ručný vozík, psa ani iné zviera a voziť predmety, ktoré by sťažovali vedenie príslušného Bicykla alebo ohrozovali iné osoby alebo zvieratá. Pri jazde musí mať cyklista nohy na pedáloch. Za zníženej viditeľnosti musí mať cyklista jazdiaci po krajnici alebo po okraji vozovky na sebe viditeľne umiestnené reflexné prvky alebo oblečený reflexný bezpečnostný odev.
Užívateľ je povinný zabezpečiť, aby príslušný Bicykel, ktorý mu bol prenechaný do užívania na základe príslušnej Čiastkovej zmluvy, nebol počas trvania príslušnej Čiastkovej zmluvy užívaný spôsobom, ktorý nie je súladný s bodom 6.1. Všeobecných podmienok.
7.PARKOVANIE BICYKLOV
Užívateľ je oprávnený parkovať Bicykel iba na území mesta Žilina, a to iba na verejne prístupnom a viditeľnom mieste. Užívateľ je povinný aj pri parkovaní dodržiavať pravidlá cestnej premávky a všetky príslušné súvisiace právne predpisy. Užívateľ je povinný tiež zabezpečiť, aby príslušný Bicykel pri jeho parkovaní a jeho zaparkovaní neohrozoval bezpečnosť na ceste, neprekážal iným účastníkom cestnej premávky, neobmedzoval chodcov, a neohrozoval majetok, ani výkon práv tretích osôb.
Bicykel je zakázané parkovať najmä:
o semafor;
o parkovacie automaty alebo parkovacie hodiny;
o značky;
na chodníkoch, ktoré sú následkom nesprávneho parkovania príslušného Bicykla zúžené na šírku užšiu ako 1,5 metra;
pred, v, alebo v blízkosti únikových východov alebo priestorov vyhradených pre záchranné zložky;
pred reklamnými tabuľami, ak ich príslušný Bicykel zakrýva;
o ploty; a
v stavbách alebo vo vozidlách.
Užívateľ je povinný vysunúť stojan príslušného Bicykla pri každom parkovaní Bicykla, okrem prípadu, ak sa príslušný Bicykel vracia jeho umiestnením (zaparkovaním) priamo do doku (stojana) Stanovišťa.
Užívateľ je povinný zamknúť príslušný Bicykel vždy, keď nie je bezprostredne v priamom fyzickom kontakte s príslušným Bicyklom. Bicykel sa zamyká manuálne prostredníctvom zámku príslušného Bicykla upevneného nad zadným kolesom príslušného Bicykla. Užívateľ je povinný vždy si overiť, či došlo k riadnemu zamknutiu príslušného Bicykla, teda k jeho znehybneniu zámkom v zmysle predchádzajúcej vety.
Príslušný Užívateľ môže v čase trvania príslušnej Čiastkovej zmluvy parkovať príslušný Bicykel iba tak, že (i) oznámi Poskytovateľovi, že chce zaparkovať príslušný Bicykel prostredníctvom na to určeného rozhrania Aplikácie (aplikácia Služby BikeKIA) alebo aplikácie inej služby prepojenej na Nextbike systém, do ktorej je Užívateľ prihlásený prostredníctvom jeho osobného identifikačného čísla (PIN), a až následne (ii) zamkne príslušný Bicykel podľa bodu 7.4 Všeobecných podmienok. Príslušný Užívateľ je povinný v čase trvania príslušnej Čiastkovej zmluvy parkovanie v zmysle predchádzajúcej vety ukončiť najneskôr do 1 (slovom: jednej) hodiny od začatia takéhoto parkovania, a to požiadaním Poskytovateľa o otvorenie príslušného zámku prostredníctvom na to určeného rozhrania Aplikácie (aplikácia Služby BikeKIA) alebo aplikácie inej služby prepojenej na Nextbike systém, do ktorej je Užívateľ prihlásený prostredníctvom jeho osobného identifikačného čísla (PIN).
Pokiaľ v čase trvania príslušnej Čiastkovej zmluvy nie je príslušný Užívateľ v priamom fyzickom kontakte s príslušným Bicyklom a zároveň (i) nejde o neukončené (trvajúce) parkovanie podľa bodu 7.5 Všeobecných podmienok, alebo (ii) ide o neukončené (trvajúce) parkovanie podľa bodu 7.5 Všeobecných podmienok, ktoré nie je v súlade s ktorýmkoľvek z bodov 7.1 až 7.4 Všeobecných podmienok, alebo (iii) ide o neukončené (trvajúce) parkovanie podľa bodu 7.5 Všeobecných podmienok trvajúce už viac ako 1 (slovom: jednu) hodinu, tak potom sa má za to, že Užívateľ súhlasí s tým, aby Poskytovateľ namiesto Užívateľa vrátil príslušný Bicykel. Poskytovateľ nie je povinný, no je oprávnený, vrátiť príslušný Bicykel namiesto Užívateľa v zmysle predchádzajúcej vety. V prípade, ak Poskytovateľ vráti príslušný Bicykel namiesto Užívateľa, tak
Poskytovateľ upozorňuje Užívateľa, že v prípade porušenia ktorejkoľvek povinnosti Užívateľa podľa tohto článku, tak Poskytovateľovi, mestu Žilina, prípadne tretím osobám, zrejme vznikne škoda. Za škodu v zmysle predchádzajúcej vety Užívateľ zodpovedá v súlade s právnymi predpismi.
8.DOPRAVNÁ NEHODA ALEBO ŠKODOVÁ UDALOSŤ
V prípade, ak došlo k dopravnej nehode alebo ku škodovej udalosti tak povinnosti vodiča a účastníka dopravnej nehody alebo účastníka škodovej udalosti sa spravujú príslušnými právnymi predpismi (najmä § 64 až 66 zákona č. 8/2009 Z. z. o cestnej premávke a o zmene a doplnení niektorých zákonov v znení neskorších predpisov, vrátane predpisov, ktorými bude nahradený).
V prípade, ak došlo k dopravnej nehode alebo ku škodovej udalosti tak Užívateľ je povinný ihneď túto skutočnosť oznámiť s popisom (i) Poskytovateľovi telefonicky na telefónne číslo zákazníckej podpory: +421 905 073 073 (v čase dostupnosti zákazníckej podpory) alebo prostredníctvom kontaktného emailu Poskytovateľa: info@bikekia.sk, (ii) ak by to mohlo byť potrebné privolaním zložiek integrovaného záchranného systému (napríklad prostredníctvom zjednoteného celoeurópskeho tiesňového telefónneho čísla 112), a (iii) príslušným orgánom verejnej moci, ak tak vyplýva z príslušných právnych predpisov (napríklad ide o policajta pre prípad dopravnej nehody).
9.OSOBITNÉ SITUÁCIE
Užívateľ využíva Službu BikeKIA, vrátane užívania a jazdy na príslušnom Bicykli vždy na vlastné riziko. Ak sa prepravuje batožina na Bicykli tak iba na vlastné riziko (napríklad košík Bicykla je otvorený bez zabezpečenia proti odcudzeniu, nie je zabezpečený proti otrasom, nie je vhodný na prepravu cenností, nie je chránený pred poveternostnými vplyvmi, ani pred zmenou počasia). Cyklista je povinný chrániť si hlavu riadne upevnenou vhodnou ochrannou prilbou v rozsahu, v akom mu táto povinnosť vyplýva z pravidiel cestnej premávky. Poskytovateľ odporúča každému Užívateľovi a cyklistovi používať pri každej jazde riadne upevnenú vhodnú a nepoškodenú ochrannú prilbu.
Užívateľ je povinný po celý čas trvania príslušnej Čiastkovej zmluvy mať príslušný Bicykel pod vlastnou kontrolou a počínať si tak, aby nedochádzalo ku škodám (ujme) na zdraví, na majetku, na prírode a životnom prostredí. Užívateľ zodpovedá za každú škodu a ujmu na zdraví, ktorú spôsobí, pričom sa má za to, že škoda a ujma na zdraví je spôsobená Užívateľom aj vtedy, ak bola spôsobená treťou osobou, ktorej Užívateľ nezabránil v užívaní príslušného Bicykla, ktorý bol prenechaný do dočasného užívania tomuto Užívateľovi.
Ak dôjde k akejkoľvek ujme na zdraví alebo k akejkoľvek škode v súvislosti s príslušným Bicyklom prenechaným do užívania Užívateľovi alebo dôjde k strate, zničeniu, poškodeniu alebo odcudzeniu takéhoto Bicykla, tak Užívateľ je povinný okamžite túto skutočnosť oznámiť s popisom Poskytovateľovi telefonicky na telefónne číslo zákazníckej podpory: +421 905 073 073 (v čase dostupnosti zákazníckej podpory) alebo prostredníctvom kontaktného emailu Poskytovateľa: info@bikekia.sk, a poskytnúť Poskytovateľovi potrebnú súčinnosť k objasneniu takejto skutočnosti/udalosti a k minimalizácií jej negatívnych následkov.
Poskytovateľ upozorňuje Užívateľa, že Užívateľ je povinný riadne užívať príslušný Bicykel podľa Všeobecných podmienok, preto Užívateľ zodpovedá napríklad aj za takú škodu a ujmu, (i) ak dôjde k odcudzeniu alebo poškodeniu príslušného Bicykla hoci aj len z nedbanlivosti Užívateľa, alebo aj (ii) ak dôjde ku vzniku škody pre omeškanie Užívateľa so splnením jeho oznamovacej povinnosti podľa Všeobecných podmienok.
Poskytovateľ ani mesto Žilina nezodpovedajú za konanie tretích osôb. Poskytovateľ ani mesto Žilina nezodpovedajú za prepravu batožiny. Poskytovateľ nezodpovedá ani za prípadnú škodu a ujmu spôsobenú užívaním Bicykla v rozpore so Všeobecnými podmienkami.
10.VRÁTENIE BICYKLOV
Užívateľ ukončí trvanie príslušnej Čiastkovej zmluvy, teda ukončí dočasné užívanie príslušného Bicykla, vrátením príslušného Bicykla tak, že súčasne splní všetky nasledovné podmienky:
Bicykel podľa príslušnej Čiastkovej zmluvy je na území mesta Žilina umiestnený do priestoru Stanovišťa zapojeného do Služby BikeKIA (presná poloha každého Stanovišťa je uvedená na Webovom sídle a v Aplikácii), a to tak, že (i) je umiestnený do voľného doku stojana takéhoto Stanovišťa alebo (ii) ak postup podľa zarážky (i) nie je možný, tak je umiestnený na jasne viditeľnom mieste v okruhu do 10 (slovom: desať) metrov od informačného panelu takéhoto Stanovišťa. Pri postupe podľa zarážky (ii) tohto bodu je Užívateľ povinný zabezpečiť, aby príslušný Bicykel bol v priestore podľa zarážky (ii) tohto bodu umiestnený v súlade s požiadavkami ako pri parkovaní stanovenými bodmi 7.1 až 7.3 Všeobecných podmienok;
došlo k zamknutiu príslušného Bicykla podľa príslušnej Čiastkovej zmluvy zámkom príslušného Bicykla umiestneným nad zadným kolesom príslušného Bicykla v čase splnenia podmienky podľa bodu 10.1.1 Všeobecných podmienok. Bicykel sa zamyká manuálne prostredníctvom zámku príslušného Bicykla upevneného nad zadným kolesom príslušného Bicykla. Užívateľ je povinný vždy si overiť, či došlo k riadnemu zamknutiu príslušného Bicykla, teda k jeho znehybneniu zámkom v zmysle predchádzajúcej vety;
po súčasnom splnení podmienok podľa bodu 10.1.1 a 10.1.2 Všeobecných podmienok, Užívateľ oznámil Poskytovateľovi vrátenie príslušného Bicykla spolu s uvedením čísla príslušného Bicykla a s uvedením jeho presnej polohy (uvedením čísla Stanovišťa alebo uvedením presných súradníc GPS, kde došlo ku súčasnému splneniu podmienok podľa bodu 10.1.1 a 10.1.2 Všeobecných podmienok). Oznámenie (úspešné) podľa tohto bodu je Užívateľ povinný uskutočniť okamžite, najneskôr však do uplynutia 10 (slovom: desiatich) minút od súčasného splnenia podmienok podľa bodu 10.1.1 a 10.1.2 Všeobecných podmienok. Oznámenie podľa tohto bodu môže Užívateľ uskutočniť:
automatizovaným spôsobom, ktoré sa uskutočňuje hneď pri zamknutí príslušného Bicykla v priestore Stanovišťa v zmysle bodu 10.1.1 a 10.1.2 Všeobecných podmienok, ak táto služba je práve dostupná. Poskytovateľ negarantuje dostupnosť služby v zmysle predchádzajúcej vety. Automatizovaná služba podľa prvej vety tohto bodu nie je dostupná ani v prípade, že ide o oznámené parkovanie príslušného Bicykla podľa bodu 7.5 Všeobecných podmienok, pri ktorom ešte nie je daný Užívateľom súhlas s vrátením príslušného Bicykla podľa bodu 7.6 Všeobecných podmienok. Užívateľ je povinný vždy si overiť, či došlo alebo nedošlo k úspešnému vráteniu príslušného Bicykla prostredníctvom rozhrania Aplikácie alebo do inej aplikácie prepojenej na Nextbike systém po prihlásení cez svoje osobné identifikačné číslo (PIN). Ak vrátenie príslušného Bicykla týmto spôsobom úspešné nebolo, alebo sa príslušnému Užívateľovi vrátenie príslušného Bicykla overiť nepodarilo, tak je príslušný Užívateľ povinný použiť iný spôsob oznámenia podľa bodu 10.1.3 Všeobecných podmienok;
prostredníctvom Aplikácie (aplikácia Služby BikeKIA) alebo prostredníctvom aplikácie inej služby prepojenej na Nextbike systém (ak to príslušná aplikácia umožňuje). Užívateľ je povinný vždy si overiť, či došlo alebo nedošlo k úspešnému vráteniu príslušného Bicykla prostredníctvom rozhrania Aplikácie alebo do inej aplikácie prepojenej na Nextbike systém po prihlásení cez svoje osobné identifikačné číslo (PIN). Ak vrátenie príslušného Bicykla týmto spôsobom úspešné nebolo, alebo sa príslušnému Užívateľovi vrátenie príslušného Bicykla overiť nepodarilo, tak je príslušný Užívateľ povinný použiť iný spôsob oznámenia podľa bodu 10.1.3 Všeobecných podmienok; alebo
emailom na emailovú adresu: info@bikekia.sk.
Užívateľ je povinný kedykoľvek na požiadanie Poskytovateľa v lehote do 48 (slovom: štyridsaťosem) hodín od vrátenia príslušného Bicykla poskytnúť Poskytovateľovi informácie ohľadom splnenia podmienok podľa bodu 10.1 Všeobecných podmienok.
Vrátenie príslušného Bicykla je Poskytovateľ oprávnený Užívateľovi potvrdiť aj (i) prostredníctvom Aplikácie (aplikácia Služby BikeKIA) alebo prostredníctvom aplikácie inej služby prepojenej na Nextbike systém (ak to príslušná aplikácia umožňuje), (ii) sms resp. mms správou na v poradí posledné telefónne číslo zadané Užívateľom do systému Služby BikeKIA resp. do Nextbike systému a/alebo (iii) emailom na v poradí poslednú emailovú adresu zadanú Užívateľom do systému Služby BikeKIA resp. do Nextbike systému.
11.PLATOBNÉ PODMIENKY
Registrácia Užívateľa do Služby BikeKIA, do Nextbike systému, ako aj plnenie ostatných povinností Poskytovateľa z Rámcovej zmluvy je bezodplatné.
Každá Čiastková zmluva uzatvorená s Užívateľom pozostáva z bezodplatnej zmluvy o výpožičke (do uplynutia Doby výpožičky) a z odplatnej nájomnej zmluvy, ktorá sa uzatvára pre prípad, že Užívateľ poruší svoju povinnosť vrátiť príslušný Bicykel do konca Doby výpožičky, tak ako je uvedené v článku 4 Všeobecných podmienok. Odplatou za súčasť Čiastkovej zmluvy, ktorou je nájomná zmluva, je Servisná pokuta vo výške podľa aktuálneho Sadzobníka, ktorý je neoddeliteľnou prílohou č. 1 týchto Všeobecných podmienok.
Poskytovateľ a Užívateľ sa súčasne v každej Čiastkovej zmluve dohodli, že jej súčasťou sú tieto Všeobecné podmienky (t. z. dohodli sa okrem iného na podmienkach užívania príslušného Bicykla). Poskytovateľ a Užívateľ sa týmto ako súčasť každej Čiastkovej zmluvy dohodli, že v prípade, ak Užívateľ riadne nesplní vybrané činnosti spojené s riadnym užívaním príslušného Bicykla podľa príslušnej Čiastkovej zmluvy, ktoré sú uvedené v Sadzobníku, ktorý je neoddeliteľnou prílohou č. 1 týchto Všeobecných podmienok, tak týmto svojim konaním Užívateľ zároveň súhlasí s tým, že zaplatí Poskytovateľovi aj príslušný technicky poplatok uvedený v Sadzobníku, ktorý je neoddeliteľnou prílohou č. 1 týchto Všeobecných podmienok (ďalej len „Technický poplatok“), a to za príslušnú technickú službu s takouto činnosťou spojenú. Splnenie alebo nesplnenie vybranej činnosti v zmysle tohto bodu Užívateľom sa posudzuje k okamihu zániku príslušnej Čiastkovej zmluvy.
Poskytovateľ je oprávnený použiť údaje o platobnej karte, ktoré mu poskytol Užívateľ prostredníctvom platobnej brány Worldpay, na automatizovanú úhradu každej prípadnej Servisnej pokuty a každého prípadného Technického poplatku, na ktorého zaplatenie vzniklo právo Poskytovateľa voči Užívateľovi. Poskytovateľ má právo vyzvať Užívateľa na zaplatenie prípadnej dlžnej Servisnej pokuty a každého prípadného dlžného Technického poplatku aj iným spôsobom.
Užívateľ sa môže informovať o vzniku prípadného práva na Servisnú pokutu v krátkom čase po skončení príslušnej Čiastkovej zmluvy na Webovom sídle alebo v Aplikácii (tu je uvedená príslušná dĺžka trvania užívania príslušného Bicykla podľa Čiastkovej zmluvy). Užívateľ sa tiež môže informovať o vzniku prípadného práva na Servisnú pokutu a o vzniku prípadného práva na Technický poplatok aj telefonicky na telefónnom číslo zákazníckej podpory: +421 905 073 073 (v čase dostupnosti zákazníckej podpory) alebo prostredníctvom kontaktného emailu Poskytovateľa: info@bikekia.sk.
12.REKLAMÁCIA SLUŽBY BIKEKIA
Každú reklamáciu, sťažnosť alebo podnet môže Záujemca o registráciu alebo Užívateľ uplatniť u Poskytovateľa na telefónnom čísle zákazníckej podpory: +421 905 073 073 (v čase dostupnosti zákazníckej podpory) alebo prostredníctvom kontaktného emailu Poskytovateľa: info@bikekia.sk, prípadne aj písomne v listinnej podobe na aktuálnej adrese sídla Poskytovateľa uvedenej v obchodnom registri: Štúrova 72, 949 44 Nitra, Slovenská republika.
Spôsob a podmienky uplatnenia a vybavovania reklamácií, sťažností a podnetov sa spravujú Reklamačným poriadkom Služby BikeKIA, ktorý tvorí prílohu č. 2 Všeobecných podmienok a je ich neoddeliteľnou súčasťou, a príslušnými právnymi predpismi.
13.TRVANIE RÁMCOVEJ ZMLUVY A ČIASTKOVEJ ZMLUVY
Rámcová zmluva sa uzatvára na dobu neurčitú. Rámcová zmluva je zmluvou uzavretou na diaľku v zmysle zákona č. 102/2014 Z. z. v znení neskorších predpisov.
Rámcová zmluva zanikne:
v okamihu, keď Užívateľ doručí Poskytovateľovi žiadosť o zrušenie registrácie (i) zo svojho zaregistrovaného emailu na emailovú adresu info@bikekia.sk, alebo (ii) zo svojho účtu prostredníctvom Webového sídla (ak táto funkcionalita bude dostupná) alebo Aplikácie (ak táto funkcionalita bude dostupná). Poskytovateľ je oprávnený požadovať od Užívateľa overenie jeho totožnosti prostredníctvom jeho osobného identifikačného čísla (PIN);
v okamihu, keď Poskytovateľ odošle Užívateľovi email na poslednú emailovú adresu zadanú Užívateľom alebo sms resp. mms správu na posledné telefónne číslo zadané Užívateľom, o ukončení Rámcovej zmluvy (napríklad pre prípad zisteného zneužitia Služby BikeKIA);
odstúpením Užívateľa, ktorý je spotrebiteľom, od Rámcovej zmluvy v zmysle § 3 ods. 1 písm. h) a § 7 ods. 1 zákona č. 102/2014 Z. z. v znení neskorších predpisov. Užívateľ, ktorý je spotrebiteľom, je oprávnený aj bez uvedenia dôvodu odstúpiť od Rámcovej zmluvy do 14-tich dní odo dňa uzavretia Rámcovej zmluvy. Užívateľ, ktorý je spotrebiteľ, môže takéto právo na odstúpenie uplatniť u Poskytovateľa v listinnej podobe alebo v podobe zápisu na inom trvalom nosiči. Užívateľ, ktorý je spotrebiteľ, môže uplatniť takéto právo na odstúpenie aj za použitia formuláru takéhoto odstúpenia, ktorý je uvedený v prílohe č. 4, ktorá je neoddeliteľnou súčasťou týchto Všeobecných podmienok. Užívateľ, ktorý je spotrebiteľom, uzavretím Rámcovej zmluvy vyhlasuje, že si uložil kópiu Všeobecných podmienok, a prevzal formulár v zmysle predchádzajúcej vety. V prípade, ak Užívateľ, ktorý je spotrebiteľ, uzatvorí z časového hľadiska v poradí prvú Čiastkovú zmluvu v uvedenej lehote na využitie takéhoto práva na odstúpenie od Rámcovej zmluvy, tak uzavretím takejto Čiastkovej zmluvy, takýto Užívateľ, ktorý je spotrebiteľom, výslovne súhlasí s poskytnutím služby – Služby BikeKIA ešte pred uplynutím lehoty na využitie takéhoto práva na odstúpenie od Rámcovej zmluvy, čím Užívateľ, ktorý je spotrebiteľom, takéto právo odstúpiť podľa tohto bodu v spojení s § 7 ods. 6 písm. a) zákona č. 102/2014 Z. z. stráca po úplnom poskytnutí služby, a ak došlo k úplnému poskytnutiu služby, o čom Užívateľ, ktorý je spotrebiteľom súčasne vyhlasuje, že bol riadne poučený;
odstúpením od Rámcovej zmluvy v písomnej forme príslušnou zmluvnou stranou za podmienok stanovených ostatnými príslušnými právnymi predpismi;
výpoveďou Rámcovej zmluvy v písomnej forme zo strany Poskytovateľa doručenou Užívateľovi z dôvodu zneužitia Služby BikeKIA Užívateľom (napríklad pri pokuse o preťaženie serverov Webového sídla alebo serverov Aplikácie, pri pokuse o preťaženie Služby BikeKIA, resp. pri inom pokuse zo strany príslušného Užívateľa o spomalenie, znefunkčnenie alebo poškodenie funkčnosti a dostupnosti Služby BikeKIA), a to s okamžitou účinnosťou zániku Rámcovej zmluvy v okamihu doručenia takejto výpovede Užívateľovi;
výpoveďou Rámcovej zmluvy v písomnej forme, ktoroukoľvek zmluvnou stranou, aj bez uvedenia dôvodu, s výpovednou lehotou 5 (slovom: päť) dní plynúcou od jej doručenia druhej zmluvnej strane; alebo
v ostatných prípadoch stanovených príslušnými právnymi predpismi.
Užívateľ uzatvorením Rámcovej zmluvy vyhlasuje a uzatvorením každej Čiastkovej zmluvy opakuje vyhlásenie, že vzhľadom na účel Rámcovej zmluvy, pri uzatváraní Rámcovej zmluvy mal záujem na plnení každej Užívateľom uzatvorenej Čiastkovej zmluvy, a to aj pre prípad zániku Rámcovej zmluvy (napríklad v dôsledku odstúpenia Užívateľa podľa bodu podľa bodu 13.2.3 Všeobecných podmienok). Samotný zánik Rámcovej zmluvy tak nemá vplyv na už uzatvorené Čiastkové zmluvy s Užívateľom. Informácia podľa § 3 ods. 1 písm. i) zákona č. 102/2014 Z. z. (o tom, že ak spotrebiteľ odstúpi od zmluvy, bude znášať náklady na vrátenie tovaru predávajúcemu podľa § 10 ods. 3, a ak odstúpi od zmluvy uzavretej na diaľku, aj náklady na vrátenie tovaru, ktorý vzhľadom na jeho povahu nie je možné vrátiť prostredníctvom pošty) sa vzhľadom na skutočnosť, že predmetom Rámcovej zmluvy je služba a nie tovar neudáva. Informácia podľa § 3 ods. 1 písm. j) zákona č. 102/2014 Z. z. (o prípadnej povinnosti spotrebiteľa uhradiť predávajúcemu cenu za skutočne poskytnuté plnenie podľa § 10 ods. 5, ak spotrebiteľ odstúpi od zmluvy o službách po tom, čo udelil predávajúcemu výslovný súhlas podľa § 4 ods. 6) sa vzhľadom na skutočnosť, že Rámcová zmluva je bezodplatná neudáva. Prípadný zánik Čiastkovej zmluvy sa spravuje obdobne podľa bodu 13.7 Všeobecných podmienok.
Každá Čiastková zmluva sa uzatvára na dobu určitú (na Dobu výpožičky a prípadne na Dobu nájmu, pričom trvá najviac do času vrátenia príslušného Bicykla podľa článku 10 Všeobecných podmienok). Každá Čiastková zmluva je zmluvou uzavretou na diaľku v zmysle zákona č. 102/2014 Z. z. v znení neskorších predpisov.
Príslušná Čiastková zmluva zanikne:
v okamihu, keď dôjde k vráteniu príslušného Bicykla v súlade so Všeobecnými podmienkami;
uplynutím Doby nájmu (t. z. Doba výpožičky uplynula, a došlo k plynutiu Doby nájmu, ktorá bola ukončená výzvou na vrátenie príslušného Bicykla);
odstúpením Užívateľa, ktorý je spotrebiteľom, od príslušnej Čiastkovej zmluvy v zmysle § 3 ods. 1 písm. h) a § 7 ods. 1 zákona č. 102/2014 Z. z. v znení neskorších predpisov. Užívateľ, ktorý je spotrebiteľom, je oprávnený aj bez uvedenia dôvodu odstúpiť od Čiastkovej zmluvy do 14-tich dní odo dňa uzavretia Čiastkovej zmluvy. Užívateľ, ktorý je spotrebiteľ, môže takéto právo na odstúpenie uplatniť u Poskytovateľa v listinnej podobe alebo v podobe zápisu na inom trvalom nosiči. Užívateľ, ktorý je spotrebiteľ, môže uplatniť takéto právo na odstúpenie aj za použitia formuláru takéhoto odstúpenia, ktorý je uvedený v prílohe č. 4, ktorá je neoddeliteľnou súčasťou týchto Všeobecných podmienok. Užívateľ, ktorý je spotrebiteľ, uzatvorením Čiastkovej zmluvy, (i) vyjadruje svoj výslovný súhlas s tým, aby sa poskytovanie služby na základe Čiastkovej zmluvy (t. z. začatie užívania príslušného Bicykla) začalo hneď, teda pred uplynutím lehoty 14-tich dní na uplatnenie práva Užívateľa, ktorý je spotrebiteľom, na využitie jeho práva odstúpiť od Čiastkovej zmluvy bez uvedenia dôvodu v zmysle § 3 ods. 1 písm. h) a § 7 ods. 1 zákona č. 102/2014 Z. z. v znení neskorších predpisov a (ii) Užívateľ, ktorý je spotrebiteľom, výslovne vyhlasuje, že bol riadne poučený o tom, že vyjadrením súhlasu uvedeného v zarážke (i) tohto bodu stráca právo na odstúpenie od Čiastkovej zmluvy bez uvedenia dôvodu v zmysle § 3 ods. 1 písm. h) a § 7 ods. 1 zákona č. 102/2014 Z. z. po úplnom poskytnutí služby, a ak došlo k úplnému poskytnutiu služby;
odstúpením od príslušnej Čiastkovej zmluvy zo strany Poskytovateľa v písomnej forme doručeným Užívateľovi, a to aj v prípade, ak:
Užívateľ porušil svoju povinnosť vyplývajúcu zo Všeobecných podmienok a Poskytovateľovi, mestu Žilina, alebo tretej osobe tak vznikla škoda alebo ujma, alebo im taká škoda alebo ujma hrozí; alebo
Poskytovateľ stratil právny dôvod spracúvania osobných údajov o Užívateľovi.
odstúpením od príslušnej Čiastkovej zmluvy v písomnej forme príslušnou zmluvnou stranou za podmienok stanovených ostatnými príslušnými právnymi predpismi; alebo
Poskytovateľ a Užívateľ sa uzatvorením Rámcovej zmluvy a uzatvorením každej Čiastkovej zmluvy dohodli, že všetky oznámenia a úkony Poskytovateľa podľa Všeobecných podmienok môže Poskytovateľ uskutočňovať voči Užívateľovi aj len v elektronickej podobe, a to aj odoslaním (ii) sms resp. mms správy na v poradí posledné telefónne číslo zadané Užívateľom do systému Služby BikeKIA resp. do Nextbike systému a/alebo (iii) emailu na v poradí poslednú emailovú adresu zadanú Užívateľom do systému Služby BikeKIA resp. do Nextbike systému.
Zánikom Čiastkovej zmluvy nie je dotknuté právo Poskytovateľa voči Užívateľovi na zaplatenie prípadnej každej dlžnej Servisnej pokuty a na zaplatenie prípadného každého dlžného Technického poplatku, pokiaľ v tomto bode nie je uvedené inak. V prípade, ak by došlo k zániku príslušnej Čiastkovej zmluvy podľa bodu 13.5.3 Všeobecných podmienok tak sa použije § 10 ods. 5 zákona č. 102/2014 Z. z. v znení neskorších predpisov, vrátane predpisov, ktorými bude nahradený, teda Užívateľ, ktorý je spotrebiteľ, by bol povinný uhradiť Poskytovateľovi iba cenu za skutočne poskytnuté plnenie do dňa doručenia oznámenia o odstúpení od takejto Čiastkovej zmluvy. Informácia podľa § 3 ods. 1 písm. i) zákona č. 102/2014 Z. z. (o tom, že ak spotrebiteľ odstúpi od zmluvy, bude znášať náklady na vrátenie tovaru predávajúcemu podľa § 10 ods. 3, a ak odstúpi od zmluvy uzavretej na diaľku, aj náklady na vrátenie tovaru, ktorý vzhľadom na jeho povahu nie je možné vrátiť prostredníctvom pošty) sa vzhľadom na skutočnosť, že predmetom Čiastkovej zmluvy je služba a nie tovar neudáva. Napriek uvedenému Užívateľ bude však naďalej povinný vrátiť príslušný Bicykel Poskytovateľovi na vlastné náklady.
14.OBMEDZENIE SLUŽBY BIKEKIA
Poskytovateľ negarantuje Záujemcovi o registráciu, že so Záujemcom o registráciu uzavrie Rámcovú zmluvu (k uzavretiu Rámcovej zmluvy dôjsť nemusí najmä v prípade, ak by Poskytovateľ pred jej uzavretím zistil pokus o zneužitie Služby BikeKIA, nepravdivosť údajov zadaných Záujemcom o registráciu, alebo nesplnenie podmienok pre uzavretie Rámcovej zmluvy).
Poskytovateľ negarantuje Užívateľovi, že s Užívateľom uzavrie Čiastkovú zmluvu (k uzavretiu Čiastkovej zmluvy dôjsť nemusí najmä v prípade, ak by Poskytovateľ pred jej uzavretím zistil pokus o zneužitie Služby BikeKIA, nesplnenie podmienok pre uzavretie Čiastkovej zmluvy, Užívateľom zvolený Bicykel nie je voľný alebo nie je spôsobilý na poskytnutie Služby BikeKIA, alebo poskytovanie Služby BikeKIA je obmedzené – Obmedzenie Služby BikeKIA).
Poskytovanie Služby BikeKIA môže Poskytovateľ jednostranne čiastočne alebo celkom obmedziť, a to zverejnením oznámenia o obmedzení Služby BikeKIA na Webovom sídle, pričom takéto obmedzenie trvá po celú dobu zverejnenia takéhoto oznámenia na Webovom sídle, pokiaľ v tomto oznámení nie je uvedený iný čas jeho účinnosti (ďalej len „Obmedzenie Služby BikeKIA“). Pokiaľ v oznámení o Obmedzení Služby BikeKIA nie je uvedené inak, tak takéto obmedzenie sa nevzťahuje na plnenie povinností Poskytovateľa a Užívateľa z ešte neskončených Čiastkových zmlúv.
Poskytovateľ spravidla Obmedzí Službu BikeKIA najmä v nasledovných prípadoch:
počas obdobia zazimovania Bicyklov vzhľadom na aktuálne počasie;
počas nepriaznivého počasia, ktoré nie je vhodné pre jazdy na Bicykli;
počas obdobia, keď by mesto Žilina nesúhlasilo alebo nemalo záujem o poskytovanie Služby BikeKIA;
počas obdobia, počas ktorého sú Stanovištia alebo Bicykle v takej miere odcudzené, poškodené, nefunkčné, nespĺňajúce požiadavky bezpečnosti a ochrany zdravia alebo inak nedostupné, že to bráni v riadnom plnení záväzkov pre prípad uzatvorenia Čiastkových zmlúv;
počas obdobia, počas ktorého by poskytovaniu Služby BikeKIA bránili účinné právne predpisy alebo vykonateľné rozhodnutia orgánov verejnej moci; alebo
počas obdobia, keď by plnenie povinností Poskytovateľa z nových Čiastkových zmlúv bolo nemožné alebo podstatne sťažené.
15.ALTERNATÍVNE RIEŠENIE SPOROV
Záujemca o registráciu, ktorý je spotrebiteľ, a Užívateľ, ktorý je spotrebiteľ, má právo obrátiť sa na Poskytovateľa so žiadosťou o nápravu podľa zákona č. 391/2015 Z. z. o alternatívnom riešení spotrebiteľských sporov a o zmene a doplnení niektorých zákonov v znení neskorších predpisov v spojení s nariadením Európskeho parlamentu a Rady (EÚ) č. 524/2013 z 21. mája 2013 o riešení spotrebiteľských sporov online, ktorým sa mení nariadenie (ES) č. 2006/2004 a smernica 2009/22/ES (nariadenie o riešení spotrebiteľských sporov online), v platnom znení, ak nie je spokojný so spôsobom, ktorým Poskytovateľ vybavil jeho reklamáciu alebo ak sa domnieva, že Poskytovateľ porušil jeho práva. Takúto žiadosť môže Záujemca o registráciu, ktorý je spotrebiteľ, a Užívateľ, ktorý je spotrebiteľ, podať emailom na emailovú adresu Poskytovateľa: info@bikekia.sk.
Záujemca o registráciu, ktorý je spotrebiteľ, a Užívateľ, ktorý je spotrebiteľ, má právo podať návrh na začatie alternatívneho riešenia sporu subjektu alternatívneho riešenia sporov, ak Poskytovateľ na žiadosť v zmysle bodu 15.1 Všeobecných podmienok odpovedal zamietavo alebo na ňu neodpovedal do 30 dní odo dňa jej odoslania.
Týmito Všeobecnými podmienkami, ktoré sú zverejnené na Webovom sídle Poskytovateľa, Poskytovateľ súčasne v súlade s článkom 14 nariadenia Európskeho parlamentu a Rady (EÚ) č. 524/2013 z 21. mája 2013 o riešení spotrebiteľských sporov online, ktorým sa mení nariadenie (ES) č. 2006/2004 a smernica 2009/22/ES (nariadenie o riešení spotrebiteľských sporov online), v platnom znení, a v súlade s § 3 ods. 1 písm. t) zákona č. 102/2014 Z. z. v znení neskorších predpisov uvádza odkaz na platformu RSO, platformu alternatívneho riešenia sporov:
https://ec.europa.eu/consumers/odr/main/index.cfm?event=main.home2.show&lng=SK.
16.ZÁVEREČNÉ USTANOVENIA A ORGÁN DOZORU
Činnosť Poskytovateľa podlieha dozoru orgánom dozoru, ktorým je Slovenská obchodná inšpekcia, Inšpektorát SOI pre Nitriansky kraj, Staničná 9, P. O. BOX 49A, 950 50 Nitra 1.
Poskytovateľ spracúva osobné údaje v súlade s Podmienkami ochrany osobných údajov uvedených v prílohe č. 3 Všeobecných podmienok, ktorá je neoddeliteľnou súčasťou Všeobecných podmienok.
Uzavretím Rámcovej zmluvy, uzavretím každej Čiastkovej zmluvy, ako aj využívaním Služby BikeKIA Záujemca o registráciu a Užívateľ vyjadrujú svoj súhlas s týmito Všeobecnými podmienkami.
Tieto Všeobecné podmienky môže Poskytovateľ kedykoľvek jednostranne zmeniť tak, že na Webovom sídle a v Aplikácií zverejní ich nové znenie, čím sa ich predchádzajúce znenie ruší a v celom rozsahu nahrádza takýmto ich novým znením, pokiaľ v tomto bode nie je uvedené inak.
Zmena Všeobecných podmienok, ku ktorej došlo v zmysle bodu 16.4 Všeobecných podmienok sa však použije (je platná a účinná) na konkrétneho Užívateľa najskôr až vtedy, (i) keď s takouto zmenou príslušný Užívateľ vyjadril súhlas, pričom Poskytovateľ a Užívateľ sa týmto dohodli, že Užívateľ vyjadruje svoj súhlas s aktuálnym znením Všeobecných podmienok vždy aj tým, keď uzatvorí Čiastkovú zmluvu, alebo (ii) keď uplynuli 2 (slovom: dva) mesiace od nadobudnutia účinnosti nového znenia Všeobecných podmienok a nedošlo v takejto lehote ku zániku príslušnej Rámcovej zmluvy, a to podľa toho, čo z uvedeného nastalo skôr. Poskytovateľ upozorňuje Užívateľa, že do času, kým sa na príslušného Užívateľa začne vzťahovať nové znenie Všeobecných podmienok v zmysle predchádzajúcej vety, má Užívateľ právo dosiahnuť zánik príslušnej Rámcovej zmluvy napríklad podľa bodu 13.2.1 alebo 13.2.6 týchto Všeobecných podmienok.
Zmena Všeobecných podmienok, ku ktorej došlo v zmysle bodu 16.4 Všeobecných podmienok sa nedotýka Čiastkových zmlúv, ktoré boli uzatvorené ešte v období pred nadobudnutím účinnosti takejto zmeny Všeobecných podmienok (t. z. každá Čiastková zmluva sa vždy spravuje aktuálnymi Všeobecnými podmienkami účinným v čase jej uzavretia).
Autentickým znením týchto Všeobecných podmienok je ich vyhotovenie v slovenskom jazyku, ich prípadné vyhotovenia v iných jazykoch sú len prekladom ich autentického vyhotovenia v slovenskom jazyku.
Poskytovateľ a Užívateľ sa dohodli, že každá komunikácia podľa Všeobecných podmienok sa uskutoční v slovenskom jazyku, pokiaľ Poskytovateľ v konkrétnom prípade nebude akceptovať aj komunikáciu v inom jazyku.
V prípade uzavretia Rámcovej zmluvy a Čiastkovej zmluvy sa ich zmluvné strany ich uzavretím dohodli na voľbe rozhodného práva, ktorým je právny poriadok Slovenskej republiky.
Neoddeliteľnou súčasťou týchto Všeobecných podmienok je:
Príloha č. 1 – Sadzobník;
Príloha č. 2 – Reklamačný poriadok;
Príloha č. 3 – Podmienky ochrany osobných údajov;
Príloha č. 4 – Formulár na odstúpenie.
Tieto Všeobecné podmienky nadobúdajú účinnosť odo dňa 01. februára 2019.

References: § 659
 § 663
 § 64
 § 3
 § 7
 § 7
 § 3
 § 10
 § 3
 § 10
 § 4
 § 3
 § 7
 § 3
 § 7
 § 3
 § 7
 § 10
 § 3
 § 10
 § 3